text: Kvinde dræbt af knivstik
  29 december 2014 kl. 05.16
  En 28-årig kvinde fra Horsens er natten til mandag blevet dræbt af knivstik. Politiet har anholdt en 24-årig mand.
  Anmeldelsen kom klokken 00.18, og da politiet ankom, var både læger og ambulance allerede på gerningsstedet. Kvinden blev erklæret død på stedet. Det oplyser vagtchefen ved Sydøstjyllands Politi til TV SYD.
  Kvinden havde skader på halsen og i ansigtet.
  Den formodede gerningsmand, en 24-årig lokal mand, blev anholdt et par timer senere ved Horsens Sygehus, hvor han havde søgt hen på grund af nogle snitsår, han havde pådraget sig.
  Sydøstjyllands Politi vil ikke komme nærmere ind på, hvilket forhold de to involverede har til hinanden, og politiet vil heller ikke fortælle, hvor i Horsens drabet er sket. Ifølge eb.dk skulle det dog være i en lejlighed på Sønderbrogade.
  Den 24-årige mand fremstilles i grundlovsforhør senere i dag.
  Læs eb.dk's artikel her.
  